„ Menn að sleppa axlaböndunum en halda beltinu “ Í nýrri reglugerð um fiskeldi sem sjávarútvegsráðherra hefur birt til umsagnar er lagt til að bann við sjókvíeldi á eldislaxi í minna en fimm kílómetra fjarlægð frá laxveiðiám , þar sem veiðast hundrað laxar að meðaltali , verði afnumið . Stundin greindi frá þessu fyrst í vikunni . Kristján Þór Júlíusson , sjávarútvegsráðherra , segir lögin hafa litlar breytingar í för með sér . „ Ástæðan fyrir þessu er sú að það var mat ráðuneytusins að þetta einstaka tæki sem var lögfest í vor um áhættumat erfðablöndunar - sem er einstakt í veröldinni því við erum fyrsta landið til að lögfesta slíkt tæki - að með áhættumatinu væri verið að setja strangari skilyrði en reglan um fjarlægðarmörkin segði til um , “ segir Kristján Þór . Hann segir ótal þætti vera vigtaða inn í áhættumatið með það að markmiði að laxastofnar njóti þeirrar verndar sem löggjafinn ætlast til . „ Það er ekki í mínum hug að gefa nokkurn einasta afslátt varðandi kröfur um vörn fyrir villta laxastofna á Íslandi , “ segir Kristján . Ragnar Jóhannsson , sviðsstjóri fiskeldis hjá Hafrannsóknastofnun , segir ekki verið að rýmka fyrir reglum um fiskeldi . „ Nei , það er kominn annar þáttur þarna inn . Að hafa báðar reglurnar inni væri eins og að vera með belti og axlabönd . Þarna væru menn að sleppa axlaböndunum en halda beltinu , “ segir Ragnar . Hann segir ólíklegt að reglugerðin opni á aukið laxeldi á Austfjörðum eða í Ísafjarðardjúpi . Þrátt fyrir að áhættumatið snúist fyrst og fremst um erfðablöndun hafi það einnig áhrif á aðrar hættur sem stafa af fiskeldi . „ Það er ekki gott að hafa eldið nálægt minni laxveiðiá út af þáttum eins og lús og slíkt . Svoleiðis hluti þarf maður líka að hafa í huga en þetta ætti svo sem að taka á því líka . Áhættan á erfðablöndun myndi færa það utar , “ segir Ragnar .